นายกฯ ยัน ไม่เคยช่วยเหลือใคร ปมอัยการสั่งไม่ฟ้อง บอส อยู่วิทยา
นายกฯ ยัน ไม่เคยช่วยเหลือใคร หากทำผิดกฎหมาย ปมอัยการสั่งไม่ฟ้อง บอส อยู่วิทยา ย้ำ ทุกอย่างต้องเป็นไปตามกระบวนการกฎหมาย หากผิดถูกลงโทษ ขออย่านำไปบิดเบือนเชื่อมโยงปัญหาอื่นวันที่ 26 ก.ค. นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี ติดตามข่าวอย่างใกล้ชิด กรณีที่สำนักงานอัยการสูงสุด มีคำสั่งไม่ฟ้องคดีต่อ นายวรยุทธ อยู่วิทยา ในทุกข้อกล่าวหา และสำนักงานตำรวจแห่งชาติ ไม่แย้งคำสั่งของอัยการทั้งนี้ เมื่อท่านนายกรัฐมนตรี ทราบจากข่าวแล้ว ด้วยความไม่สบายใจ และเห็นว่าควรต้องมีการตรวจสอบข้อเท็จจริงให้เกิดความชัดเจน เพื่อความเป็นธรรมต่อทุกฝ่ายที่เกี่ยวข้อง โดยท่านนายกรัฐมนตรี รู้สึกเข้าใจดีถึงความรู้สึกของประชาชน พร้อมกับสั่งการให้หน่วยงานที่เกี่ยวข้อง ตรวจสอบข้อเท็จจริงของคดีดังกล่าวตั้งแต่ต้นทาง กลางทาง ถึงขั้นตอนของอัยการว่า เป็นมาอย่างไร พร้อมทั้งรายงานโดยด่วน และยืนยันนายกรัฐมนตรี ไม่เคยช่วยเหลือใคร ไม่เคยแทรกแซงการทำงานของหน่วยงานในกระบวนการยุติธรรม และไม่มีผลประโยชน์เกี่ยวข้องทั้งนี้ นายกรัฐมนตรี ย้ำว่า ผู้ที่เกี่ยวข้องหลักตามกระบวนการยุติธรรมในกรณีนี้ คือ เจ้าหน้าที่ตำรวจเจ้าของคดี และพนักงานอัยการ โดยเฉพาะอัยการนั้น นายกรัฐมนตรี ไม่ได้เป็นผู้แต่งตั้งและมีอำนาจพิจารณาคดีได้อย่างอิสระตามขอบเขตของกฎหมาย ดังนั้น นายกรัฐมนตรี ไม่สั่งการใครในคดีนี้ และทุกอย่างต้องเป็นไปตามพยานหลักฐาน ข้อเท็จจริง และขั้นตอนของกระบวนการยุติธรรม หากใครทำผิดจะต้องถูกลงโทษทั้งสิ้น พร้อมทั้งเตือนขอให้อย่านำเรื่องนี้ไปบิดเบือนหรือเชื่อมโยงกับปัญหาอื่นๆ จนเกิดความเข้าใจผิดและสับสนนอกจากนี้ ขณะนี้ สตช. สนช. กำลังเตรียมการตั้งคณะกรรมการพิจารณาดำเนินการเรื่องดังกล่าวโดยด่วน เพื่อให้สังคมปราศจากข้อสงสัยได้โดยเร็วที่สุด
นายกฯ ยัน ไม่เคยช่วยเหลือใคร หากทำผิดกฎหมาย ปมอัยการสั่งไม่ฟ้อง บอส อยู่วิทยา ย้ำ ทุกอย่างต้องเป็นไปตามกระบวนการกฎหมาย หากผิดถูกลงโทษ ขออย่านำไปบิดเบือนเชื่อมโยงปัญหาอื่น 
บอส อยู่วิทยา,วรยุทธ อยู่วิทยา,ประยุทธ์ จันทร์โอชา,อัยการสั่งไม่ฟ้องวรยุทธ,ข่าวทั่วไป